VENDIM
Nr. 326, datë 14.12.2022

MBI LËNIEN NË FUQI TË TARIFËS SË PËRKOHSHME TË TRANSMETIMIT TË GAZIT NATYROR NGA SHOQËRIA “ALBGAZ” SHA, PËR VITIN 2023

[bookmark: _GoBack]Në mbështetje të neneve 13, pika 1, 16, pika 2, 17, germa “e”, dhe nenit 33, të ligjit nr. 102/2015, “Për sektorin e gazit natyror”, të ndryshuar; nenit 21 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; “Metodologjisë për llogaritjen e tarifave të përdorimit të rrjetit të transmetimit dhe shpërndarjes së gazit natyror”, miratuar me vendimin e Bordit të ERE-s nr. 178, datë 18.11.2017; Bordi i ERE-s, në mbledhjen e tij të datës 14.12.2022, mbasi shqyrtoi relacionin me nr. 2061/2 prot., datë 12.12.2022, të përgatitur nga Drejtoria e Tarifave dhe Çmimeve, “Mbi lënien në fuqi të vendimit të Bordit të ERE-s nr. 206, datë 16.12.2019, “Mbi miratimin e tarifës së përkohshme të transmetimit të gazit natyror nga shoqëria ‘Albgaz’ sh.a.” për vitin 2023,
konstatoi se:
- Bordi i ERE-s, me vendimin nr. 254, datë 21.12.2021, vendosi për shtyrjen e fuqisë juridike të vendimit nr. 206, datë 16.12.2019, të Bordit të ERE-s, për vitin 2022, deri në miratimin e një tarife të mbështetur në aplikimin e shoqërisë “Albgaz” sh.a.
- Në zbatim të pikës 1, të nenit 21, të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, të Bordit të ERE-s, dhe pikës 1, të nenit 17 të “Metodologjisë për llogaritjen e tarifave të përdorimit të rrjetit të transmetimit dhe shpërndarjes së gazit natyror”, Operatori i Transmetimit të Gazit Natyror duhet të paraqesë një kërkesë me shkrim për miratimin e tarifave të reja në ERE, të shoqëruar me të gjithë informacionin dhe dokumentacionin e kërkuar sipas kësaj rregulloreje dhe metodologjive përkatëse.
- ERE, me shkresën nr. 1471 prot., datë 18.8.2022, “Kërkesë për informacion”, i është drejtuar shoqërisë “Albgaz” sh.a. që të marrë masa për përmbushjen e detyrimeve, në zbatim të akteve ligjore dhe nënligjore në fuqi. 
- Shoqëria “Albgaz” sh.a., me shkresën nr. 101/1 prot., datë 21.9.2022 (protokolluar me tonën nr. 1471/1 prot., datë 21.9.2022) u përgjigj ndaj kërkesës së sipërcituar, duke theksuar se në rrethanat në të cilat shoqëria zhvillon aktivitetin e përditshëm si OST-G nuk ka pasur zhvillime domethënëse të cilat do të ndikonin drejtpërdrejt në elementet të cilat përcaktojnë metodologjinë e tarifës dhe, në përfundim, shoqëria kërkon që për vitin 2023 të mbetet në fuqi tarifa aktuale e transmetimit. 
- Në zbatim të urdhrit të kryetarit të ERE-s u ngrit grupi i punës me objekt “Monitorimin e shoqërisë ‘Albgaz’ sh.a., në lidhje me zbatimin e planit të investimeve për vitin 2021”.
- Shoqëria “Albgaz” sh.a., me anë të shkresës nr. 99/1, datë 5.12.2022, ka bërë me dije, se:
- Po punon ngushtësisht me ekspertë ndërkombëtar të fushës të cilët bazuar në praktikat më të mira ndërkombëtare po hartojnë planin e investimeve afatshkurtër dhe atë afatgjatë të shoqërisë, ku rezultatet e pritshme do të jenë plotësisht në përputhje me nenet 7 dhe 8 të “Rregullores për procedurat e paraqitjes dhe miratimit të planit të investimeve nga operatorët e transmetimit dhe shpërndarjes së gazit natyror”, si dhe me dërgimin e planit të investimeve ku do të paraqitet dhe evidentimi faktik i aseteve të shoqërisë.
- Shoqëria deklaron, gjithashtu, se është ende në fazë të hershme, sa u takon mundësive të bashkëpunimit me palë të tjera vendëse apo të huaja dhe, në rastin e nënshkrimit të marrëveshjeve me karakter detyrues me palë të tjera do të njoftohet paraprakisht me shkrim pranë ERE-s në zbatim të dispozitave ligjore dhe rregullatore në fuqi.
- Në përfundim, shoqëria kërkon shtyrjen dhe unifikimin e afateve të parashikuara nga ERE në shkresën sipërcituar deri më datë 30.6.2023.
- Nga sa më sipër, vlerësohet, se:
- Një ndër komponentët kryesorë të përllogaritjes së tarifës së transmetimit të gazit natyror është baza e rregulluar e aseteve, por dhe investimet e pritshme, të cilat pritet të implementohen në periudhën në vijim.
- Shoqëria “Albgaz” sh.a. ushtron aktivitetin e saj konform ligjit nr. 102/2015, “Për sektorin e gazit natyror”, të ndryshuar, si dhe direktivave të Komunitetit të Energjisë, ku aksesi në rrjet për përdoruesit e sistemit të transmetimit duhet të jetë i garantuar dhe kjo shoqëri duhet t’i ofrojë shërbimet e saj me tarifa të rregulluara nga ERE. 
- Deri në momentin e paraqitjes së aplikimit të shoqërisë për miratimin e një tarife për transmetimin e gazit natyror mbështetur në parashikimet e legjislacionit në fuqi, bëhet e nevojshme shtyrja e fuqisë juridike e vendimit nr. 206 datë 16.12.2019.
Për gjithë sa më sipër, Bordi i ERE-s

VENDOSI:

1. Shtyrjen e fuqisë juridike të vendimit nr. 206, datë 16.12.2019, të Bordit të ERE-s, për vitin 2023, deri në miratimin e një tarife të mbështetur në konstatimet e ERE-s për shoqërinë “Albgaz” sh.a., sipas parashikimeve të legjislacionit në fuqi.
2. Nëse do të ketë efekte në të ardhurat e kërkuara të shoqërisë “Albgaz” sh.a. nga të ardhurat e kërkuara të përkohshme, do të bëhet përditësimi dhe kompensimi i tyre, sipas përcaktimeve të nenit 17, pika “e”, të ligjit nr.102/2015, “Për sektorin e gazit natyror”, të ndryshuar.
3. Drejtoria e Gazit Natyror të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

